
Cuelyn Wever-Crves 


PROME MINISTER 


Pa purba na haya ayudo pa cu e retonan cu Aruba ta enfrentando cu RWZI 


"PARTICIPACION NA CONFERENCIA DI AWA NA 
NACIONNAN UNITA ae IMPORTANTE" 


Prome Minister Evelyn Wever- Croen | 
hunto cu Minister Ursell Arends a tei 
pa New York pa atende e conferencia di 
awa na Nacionnan Uni, organisa pa Reino 
Hulandes y e pais Tajikistan. E conferencia Wf 
aki ta sumamente importante, mirando 
cu awa ta primordial den bida di cada 
cuidadano y hunto cu turismo ta e pilarnan | mi II 
economico di pais Aruba. Alcontrario di MN B 
hopi paisnan grandi y esnan serca, Aruba y% 

ta bendiciona di tin un planta na Web, cu fi 

ta provee un calidad halto di awa pa bebe k 
y cu ta accesibel na tur cuidadano. Esaki 
sigur ta algo di aprecia, na momento cu ta 
tende con e otro paisnan, specialmente 
esnan serca ta expresa nan limitacion pa 
cu provision di awa na nan pais. 


Un di e retonan grandi cu Aruba ta 

enfrentando pa cu awa ta Rioolwaterzuiveringsinstallatie 
(RWZI). Actualmente, Gobierno ta trahando pa privatisa e 
departamento aki, pa asina amplia e capacidad. E planta aki 
a wordo construi hopi aña pasa ora cu e populacion di Aruba 
y su bishitantenan tabata hopi menos. Esaki ta un punto cu 
Prome Minister a trece dilanti na e conferencia, pa wak con por 
haya ayudo di Nacionnan Uni pa cu esaki. 


Aruba ta promoviendo agricultura, pero pa esaki provision di 
awa tambe ta necesario. Esaki ta otro reto cu Prome Minister 
a trece dilanti durante e conferencia. Ta hopi importante pa 
subraya cu Aruba ta un pais chikito, cu ta sufri e consecuencia 
di mal maneho di paisnan grandi. Pesey ta importante pa e 
paisnan grandi cuminsa tene na cuenta cu awa ta un derecho 
di e cuidadanonan. Si nan no haci esaki, e paisnan chikito 
ta core e riesgo cu awa enbes di ta un bendicion ta cuminsa 
causa tragedia. 


ii II 1/0 
ll "sf 


Pa e motibonan menciona, participacion na e conferencianan 
di Nacionnan Uni ta sumamente importante. E reunionan aki ta 
duna e paisnan chikito manera Aruba e oportunidad di resona 
nan voz pa asina e grandinan por scucha y compromete nan 
mes. 

Tambe e conferencianan aki ta yuda pa e paisnan sifia di otro 
y alabes comparti e storianan y exito cu cada un tin. 


Apart di e reunionnan aki, diamars mainta, Prome Minister a 
fungi como presidente di ex officio, na unda su persona mester 
a dirigi e conferencia y como tal duna un declaracion den 
nomber di Reino Hulandes completo di e situacion di awa y 
kico ta e compromiso pa cu esaki. 


Prome Minister ta sumamente satisfecho cu e reunionnan ta 
bayendo bon. Aruba ta hafiando renombre, pa cu e maneho 
responsabel cu e pais ta hibando y pa pone e ser humano 
central. Gobierno di Aruba ta comprometi pa sigui traha duro 
pa henter e comunidad por ta orguyoso di ta parti di pais Aruba. 

Premier Evelyn Wever - Croes: 


Gobierno trahando riba proyecto Plan di Mayor 


E siman aki a tuma luga e congreso “Plan di Mayor” den cual 
ta trata e impacto di divorcio y separacion riba yiunan. A pesar 
cu Prome Minister Evelyn Wever - Croes no tabata fisicamente 
presente, el a habri e congreso a traves di un video den cual el 
a gradici tur esnan presente pa nan interes y atencion cu nan 
ta pone na e tema aki. 


Principalmente Prome Minister a gradici sra. Michella 
Steenvoorde - Lacle pa su compromiso y pasion ora cu ta trata 
e topico aki. Ademas a gradici colega Minister di Husticia y 
Asuntonan Social Rocco Tjon pa su vision. “Danki na vision di 
Minister Tjon y danki na entusiasmo di tur esnan cu ta traha cu 
ne, awe por yuda un grupo grandi di muchanan y hobennan pa 
nan tin mihor perspectiva di futuro.” 


Divorcio y separacion lamentablemente ta sosode hopi, pero 
esey no kiermen cu e ta algo normal, facil y sin consecuencia. 
Al contrario, e tin un impacto grandi emocionalmente riba bida 
di henter e famia y no ta tur ora na Aruba ta realisa e impacto 
enorme aki. 


Gabinete Wever - Croes kier traha riba e problematica aki 
door di duna profesionalnan mihor herment pa traha cu ne. A 
cuminsa cu un asina yama 'start notitie' pa por yega na un ley 
“Landsverordening Voortgezet Ouderschap”. Despues a traha 


un comision cu ta duna conseho cu tin diferente profesional di 
Aruba, y aworaki ta traha riba e ley 'Voortgezet Ouderschap en 
Zorgvuldige Scheidingen”. E meta ta, pa prome cu mayornan 
bay for di otro, nan haci palabracionnan concreto di con nan 
ta bay haci cu e cuido y con nan ta bay lanta nan yiunan. No 
solamente verbal, sino por medio di un contract cu ta inclui e 
palabracionnan aki cual ta e “ouderschapsplan”. 

No por evita separacion of divorcio, pero cu esaki ohala por 
mitiga e efectonan negativo cu divorsio y separacion por tin 
riba nos muchanan, Prome Minister Wever - Croes a termina 
bisando. 

Premier Evelyn Wever - Croes durante conferencia na Nacionnan Uni: 


E TEMA DI AWA MESTER ATENCION CONTINUO 
NA NIVEL DI MAS HALTO DEN GOBERNACION 


Manera cu ta conoci e siman aki Prome Minister Evelyn 
Wever - Croes ta na Nacionnan Uni pa atende e conferencia 
“UN Water Conference”. Den nomber di Aruba, Corsou, Sint 
Maarten y Hulanda Prome Minister 
a duna un declaracion na tur esnan 
presente tocante e importancia di awa. 


Prome Minister a inicia relatando cu 
pa Reino Hulandes awa ta, y semper | 
lo ta un prioridad. Hulanda y paisnan 
Aruba, Corsou, Sint Maarten y Boneiro 
ta literalmente forma door di awa. 
Mundo ta enfrentando un reto di awa 
sin presedente y ciencia ta bisa cu 
pa prome biaha den historia di e ser [MN 
humano, a pusha e ciclo global di awa 
for di su balans natural. Hende rond 
mundo ta confronta cu e realidad di ME 
demasiado awa, mucho tiki awa, of 
awa contamina. 


Nos patronchi di consumo y produccion 
di awa ta e fuente di scarsedad di awa. 
Pues ta importante pa para keto na 
e pregunta: Kico nos mester haci pa 
atende cu e retonan aki? 


Prome Minister Wever - Croes a 
haci yamada na tur esnan presente 
pa priorisa awa den decisionnan cu 
ta wordo tuma den economia y den 
politica. E conferencia aki, cual ta e 
prome “UN water conference” den casi 
50 aña, ta un paso vital den direccion di 
e cambio structural cu mundo mester. 


Reino Hulandes ta dedica na contribui na e cambio aki cu e 
compromiso “Water Action Agenda”, cual ta cubri aspectonan 
financiero, capacidad di desarovo, gobernacion, dato, 
innovacion y forma nobo di colaboracion. Ademas, Prome 
Minister a enfatisa cu e conferencia aki cu e topico central 
ta awa, ta solamente e comienso. Awa mester di atencion 
politico continuo na e nivel di mas halto. Nos mester percura 
cu e Agenda di Accion di Awa ta ricibi un continuacion concreto 
durante di e “SDG Summit”, “Summit of the Future in 2024”, 
y na e “World Social Summit” y tambe na e proximo “COP 
sessions on Climate and Biodiversity and the Dushanbe Water 
Process”. 


Finalisando, Prome Minister a enfatisa cu un mundo caminda 
cu tin siguridad di awa no ta solamente preocupacion di esnan 
cu tey awo sino di futuro generacionnan tambe. 

Prome Minister Evelyn Wever-Croes: 


REY WILLEM ALEXANDER A ORGANISA 
UN ENCUENTRO CU E "SMALL ISLAND 
DEVELOPING STATES (SIDS)" 


Diamars mainta, Rey Willem Alexander a organisa un encuentro 
cu Minister President, y e Ministernan di e paisnan cu ta wordo 
considera como "Small Island Developing States (SIDS)". 
Presente tabata, Aruba, Sint Maarten, Boneiro, Curacao, St. 
Kitts, Barbados, Jamaica, Tuvalu, Fiji, y Maldives. Durante 
e encuentro aki, a enfoca hopi riba e paisnan chikito den e 
contexto di cambio climatico y e problematica di awa. Tabata 
di remarka cu e paisnan aki ta hopi similar pa loke ta trata e 
grandura di e pais y e total di habitantenan, y den caso asina, 
mayoria di biaha ta confronta e mesun retonan. 


Prome Minister a expresa cu apesar di e similaridadnan, Aruba 
a resalta di ta un excepcion, mirando cu hopi di e retonan cu 
e islanan aki ta experenciando, Aruba no conoce. Un punto 
clave ta e disponibilidad di awa den e islanan den caribe. 
Alcontrario di pais Aruba, hopi di e islanan aki cu ta serca, no 
por provee awa pa nan cuidadanonan 24 ora pa dia y ta reparti 
esaki durante dia. 

Kon 7 SUIS 

Pa Aruba e ta un bendicion di tin un planta di purificacion. 
Hopi ta e paisnan cu lo desea di tin esaki pero no por yega 
na dje ainda. E planta aki na Web ta ofrece e disponibilidad 
di awa na henter comunidad tur dia 24 ora pa dia. Pesey ta 
importante pa e comunidad di Aruba realisa e importancia di 
ta cauteloso ora di husa awa, pa evita cu un dia awa por bira 
schaars. E ta un compromiso di henter e pueblo pa husa awa 
consientemente pa asina semper tin disponibilidad di awa pa 
comunidad completo y e bishitantenan. Esaki ta un reto grandi, 
cu gobierno ta comprometi pa percura pa tuma luga. 


NE 


Prome Minister ta gradici Rey Willem Alexander pa organisa e 
encuentro aki y pa pone atencion na e contexto di e paisnan 
chikito, ya cu no ta tur biaha e paisnan aki ta haya e atencion 
debido. 

MINISTER 


Minister Ursell Arends na Delegacion Hulandes na Nacionnan Uni 


PROBLEMA DI AWA TA PROBLEMA PA 
ARUBA TAMBE 


Situacion di awa ta serio pa mundo henter y pa Aruba tambe. 
Ta bon pa habitantenan di nos isla tuma un tiki tempo pa 
comprende pakico tin tanto atencion pa e asunto aki y kico 
tur esaki ta nifica pa nos isla. Tin algo serio andando ora cu 
miles di representantenan di tur pais rond mundo bin hunto na 
United Nations Headquarters na New York pa discuti e tema 
di awa. Ora nos Rey Willem Alexander bin personalmente pa 
enfatisa cu e asunto aki mester di atencion urgente, y ora e 
delegacion di Reino Hulandes cu ta esun mas grandi cu tur 
otro, ta bira momento pa nos na Aruba puntra nos mes ta kico 
ta pasando cu awa? 


Na Aruba nos ta rondona pa awa y nos a lanta den luho di 
awa potabel. Nos ta confortabel cu e pensamento cu nos tin 
awa cu ta entre e mihonan di mundo. Tiki ta pensa cu esaki ta 
un privilegio grandi, un luho cu nos tin pa casi 100 aña. Nos 
tin tur confiansa cu semper lo tin awa di bon calidad pa nos 
hendenan y cu esaki semper lo wordo entrega te den nos cas. 
Despues di tanto aña di luho a pone nos pensa cu problema 
mundial di awa no ta nos problema. E ta un problema pa 
paisnan pober y subdesaroya. E pensamento ey ta robes. Ta 
robes tambe pa pensa cu esaki ta problema pa pueblonan cu 
ta biba den desierto, y cu falta di awa no ta nos problema mas. 
E pensamento ey banda di ta robes, e ta hopi peligroso tambe 
pa nos tur. 


Realidad di nos isla ta cu e cantidad di awa potabel den nos 
subsuelo ta suficiente solamente pa menos cu 0.04% di tur 
habitante di nos isla. Ora conta e cantidad di turista cu nos ta 
ricibi, e cantidad di awa den nos subsuelo ta cubri menos cu 
0.003% di tur loke nos mester. Aruba den e sentido ey no ta 
diferente na pueblonan cu ta biba den desierto. Pa nan y pa 
nos, awa potable ta un recurso natural limita. Pero esey no ta 
tur. 


Awa por ta un peligro grandi tambe pa un isla. Cambionan di 
clima ta pone cu nivel di awa rond di mundo ta subi (Sea Level 
Rise-SLR). Nos economia completo ta depende di turismo, y 
esey ta depende di lamanan cu poco poco ta perde tereno. 
Mientras SLR ta sosode gradualmente, e peligro mas grandi 
ta cambio di clima cual ta pone tambe cu cantidad di eventonan 
natural destructivo lo bira mas y mas. Y cu tempo tambe e 


eventonan ta bira mas intenso, causando mas destruccion. 
Aruba a biba den confortabilidad cu nos ta pafo di e “belt' di 
horcan, of manera nos ta bisa semper “nos ta un isla bendiciona'. 
Pero e 'belt' aki tambe ta cambiando. Aruba mester tuma paso 
na tempo y ya pa lunas caba ministro di Naturalesa a cuminsa 
aserca experto y instancianan internacional riba e tereno aki. 


Ayera na New York e delegacion di Reino Hulandes cu casi 
50 representante di diferente departamento di Gobierno 
di Hulanda a scucha atentamente un discurso di Ministro 
Arends riba e vision di Aruba y riba e peliger di awa pa Aruba. 
Representantenan di nivelnan mas halto di gobierno Hulandes 
por a scucha for di minister Arends e pasonan cu Aruba a tuma 
caba, y di e expertonan internacional cu awor a bin para banda 
di Aruba den nos esfuerso pa atende cu e asunto na un forma 
structural, pa defende nos pais y nos hendenan. 


Hulanda ta lider di e iniciativa na Nacionnan Uni y Aruba ta 
tumando un rol activo den esaki. Hulanda por ta orguyoso di 
e pasonan enorme cu Aruba como un partner den Reino den 
Caribe a tuma caba den un periodo cortico. Esaki a wordo bon 
ricibi. 

Entre esnan presente pa e discurso por menciona entre otro 
Prins Jaime de Bourbon de Parme cu ta Climate Envoy di 
Hulanda, Burgemeester di Rotterdam Ahmed Aboutaleb, 
Director General di Internationale Samenwerking Kitty van der 
Heiden, y Sarah Oey cu ta representante hubenil di Climate 
Council di Hulanda. Aruba ta chikito, pero na eventonan asina 
nos ta traha nos aliadonan y hunto Aruba y Reino Hulandes 
completo lo por ta lidernan den mundo riba e asunto di awa. 
Awa ta amigo y peliger. E diferencia entre un y otro ta sinta den 
e forma con nos atende cu'ne. 

Amara aduse 


MINISTER 


Minister Maduro di Finansa ta informa: 


S&P RATINGS TA RE-AFIRMA E CREDIT RATING 
DI GOBIERNO DI ARUBA NA BBB - STABIL 


Nan ta reconoce e recuperacion y e bon maneho financiero di nos Pais 


For di S&P Global Ratings Minister Maduro a ricibi e grato 
noticia cu e credit rating (grado di credibilidad financiero) di 
Gobierno di Aruba a wordo manteni. Esaki ta resultado di un 
evaluacion teni door di S&P Ratings den luna di januari na 
unda a papia cu varios actornan den Gobierno y sector priva. 


S&P Ratings ta duna reconocemento na Gobierno di Aruba 
pa su cumplimento cu normanan fiscal y su compromiso pa 
implementacion di reformanan structural cu e meta di mehora 
finansa publico. Otro punto positivo ta e relacion constitucional 
entre Aruba cu Hulanda, cu S&P Ratings ta considera di ta 
contribui na stabilidad institutional y politico. 


E ratings outlook, cu ta e perspectiva cu S&P Ratings ta hiba 
pa mehoracion di e rating den futuro inmediato, tambe ta 
keda stabiel. S&P Ratings ta premira cu Aruba su crecemento 
economico lo continua den 2023. Esaki a base di e refleho di 


turismo den nos economia. Apesar cu e economia di Aruba 
ta depende grandemente di e sector turistico y cu esaki 
ta vulnerabel pa shock externo y por wordo influencia pa 
desaroyonan den nos mercado turistico principal, esta Merca, 
toch S&P Ratings ta premira continuacion di crecemento 
economico den 2023. 


Gobierno di Aruba, en particular Minister di Finansa y Cultura, 
Sra. Xiomara Maduro, kier gradici tur esnan cu di un forma 
of otro a coopera na e resultado positivo aki pa Pais Aruba. 
A pesar di e desafionan financiero grandi cu Gobierno y 
comunidad tin su dilanti, Aruba tin e confiansa di esnan cu tin 
di evalua e credibilidad financiero di nos isla, y ta mantene su 
‘investment grade’. Aunke cu por tin incertidumbre den sector 
financiero internacional, na nivel domestico S&P Ratings ta 
reconoce un bes mas cu Aruba a ta marcando progreso riba 
tur tereno. Masha danki pa kere den Aruba! 

Minister Maduro di Finansa ta informa: 


GOBIERNO TA GANA CASO ENTAMA PA AHATA 
PA CU PAGO DI TOERISTENHEFFING 2023 


DISPUTA 

Recientemente AHATA a entama un caso contra Gobierno 
relaciona cu un disputa den cual AHATA y su conseheronan 
fiscal ta considera nan interpretacion di e ley di impuesto pa 
turista esun corecto y ta exigi Gobierno pa adapta e declaracion 
di toeristenheffing bou di menasa di un multa di Afl. 100.000 pa 
cada dia cu Gobierno no cumpli cu e sentencia di corte. 


CUADRO LEGAL 

Pa medio di e Landsverordening toeristenheffing, Gobierno 
ta cobra impuesto riba e pago cu un huesped di un hotel of 
otro alohamento turistico ta paga pa e uzo di e camber of 
alohamento turistico. Na 2022, e tarifa di toeristenheffing, 
tabata 9,5%. Pa medio di un cambio di ley e tarifa aki a ser 
ahusta pa 12,5% entrante 1 di januari 2023 como parti di Plan 
di Impuesto 2023. 

E operador di un hotel of alohamento turistico mester entrega 
tur luna su declaracion di toeristenheffing y esaki mester 
wordo entrega no mas tarda cu dia 15 di e luna siguiente. E 
declaracion aki ta sosode desde 2020 den un forma digital pa 
medio di e portal “BO Impuesto” di Departamento di Impuesto 
(DIMP). 


AHATA ta demanda pa Gobierno wordo condena y ordena 
pa ahusta of laga ahusta e formulario digital di declaracion di 
toeristenheffing 2023, pa asina e miembronan di AHATA tin 
e posibilidad pa haci nan declaracion di impuesto pa turista 
contra e tarifa di 9,5% pa reservacionnan haci den aña 2022 
cu a ser paga completamente den aña 2022 pa cambernan cu 
lo wordo uza den aña 2023. 

AHATA ta basa su demanda riba e echo cu Gobierno lo ta 
malinterpreta e ley di impuesto pa turista y ta actuando contra 
di un promesa haci riba 29 di december 2022. Ademas, 


Gobierno ta rechasando rotundamente, segun AHATA, di 
cambia e formulario digital pa haci declaracion na un tarifa di 
9,5% y ta actuando na un manera ilegal causando daño na e 
miembronan di su organisacion. 


VEREDICTO 

Corte den prome instancia ta conclui cu e pregunta si e 
corespondencia di 29 di december 2022 a crea un confiansa 
hustifica, ta un pregunta cu mester wordo respondi pa un 
Hues specialisa riba tereno di impuesto. Den e caso di e kort 
geding aki, solamente por ser evalua ki probabilidad tin, cu 
un Hues specialisa riba tereno di impuesto lo yega na un 
contesta afirmativo na e pregunta aki. Na opinion di Corte den 
prome instancia, no ta posibel establece cu suficiente grado di 
probabilidad cu un hues specialisa riba tereno di impuesto lo 
yega na e conclusion cu a crea un confiansa, cu miembronan 
di AHATA no mester paga e tarifa di 12,5% pa reservacionnan 
cu a ser haci y paga durante aña 2022 pa e estadianan den 
aña 2023. Pa e evaluacion aki, Corte den prome instancia ta 
haya importante pa menciona cu e toeristenheffing, manera 
cu AHATA mes a menciona den corte, ta ser declara y paga 
despues di e estadia, pa miembronan di AHATA. Ademas, sin 
desaprobacion di AHATA, Gobierno a menciona den corte cu 
den pasado tabata tin varios aumento di e toeristenheffing y cu 
esakinan a wordo implementa sin ningun problema, na unda 
e momento di uzo tabata e momento descisivo pa declara y 
haci e pago di impuesto corespondiente. Segun Gobierno, 
miembronan di AHATA ta bon conoci cu e consecuencianan di 
cambio di tarifa riba tereno di toeristenheffing. 


E Hues a yega na e conclusion cu AHATA no a demostra 
suficientemente cu e tarifa di 12,5% di impuesto di turismo lo 
no por wordo cobra pa e anochinan reserva y paga den aña 
2022 pa estadianan den aña 2023. Tambe, hues a conclui 
cu Gobierno no ta comete niun acto ilegal door di no adapta 
e formulario di declaracion digital pa por declara e tarifa di 
impuesto na 9,5%. Finalmente, e Hues a conclui cu e tarifa di 
impuesto nobo ainda por ser cobra na e huesped pa su estadia 
den 2023. Pa e motibonan aki, e demandanan di AHATA a 
keda rechasa. 


TARIFA NOBO TA APLICABEL 

Como consecuencia di e decision aki, e miembronan di AHATA 
lo mester declara y paga e tarifa di toeristenheffing nobo cu ta 
12,5% pa e reservacionnan haci den aña 2022 pa e estadianan 
den aña 2023. 

MINISTER 


Despues di 4 sesion den cual a toca diferente tema con pa 
maneha bo finansa, un segundo grupo di participante a ricibi 
nan certificado pa e curso Finansas den mi Hogar. E proyecto 
Finansas den mi Hogar a wordo organisa door di Minister 
Geoffrey Wever y desaroya door di Fundacion Plan di Bida. 


Un decision pa cumpra of spaar of ambos, tin un impacto riba 
bo cartera, awe y den futuro. Tur dia nos ta tuma decisionan cu 
ta afecta nos cartera. Awe bo por fia pa cumpra un wasmachine 
of realiza e biahe di bo soño pero cu e realidad cu tur luna y pa 
un periodo defini, un parti di bo budget ta bai pa paga e fiansa. 
E debe ta pone un presion extra tur luna riba bo cartera. E 
situacion lo bira preocupante si bo gastonan ta mas hopi cu bo 
entrada. Y esaki ta un desaroyo cu un sondeo di Banco Central 
di Aruba “The Financial Wellbeing Household Survey 2021” ta 
indica: na Aruba 3 di 10 hogar ta gasta mas di nan entrada tur 
luna. E desaroyo preocupante aki ta mustra e necesidad di 
duna mas informacion na con nos por maneha nos cartera na 
un manera mas consciente. 


Pa ciudadanonan cu ta desea pa tuma decisionan financiero na 
un manera mas consciente e curso Finansas den mi Hogar ta 
wordo ofreci gratis door di Ministerio di Asuntonan Economico. 
Finansas den mi Hogar ta un curso di educacion financiero 
y ta consisti di 4 sesion cu tema manera con pa spaar, kico 
lo pasa ora no por paga debe mas, e importancia di tin meta 
den bida y kico ta e distincion entre luho y prioridad segun bo 
entrada. E curso lo wordo duna den tur districto. Despues cu e 
prome grupo a participa na e curso na Paradera, awor tawata 
e turno pa e dos grupo den districto di San Nicolas ricibi nan 
certificado. 


Minister Geoffrey Wever ta gradici cada ciudadano cu nan 
participacion, un participacion cu sigur lo contribui na nan 
desaroyo y bienestar personal. 


E siguiente districto ta Oranjestad. Registracion ta 
completamente gratis, pero cupo ta limita. Pa mas informacion 
por tuma contacto cu Fundacion Plan di Bida na telefon 
5688848 of email finansasdenmihogar@gmail.com 

MINISTER 


CEDEHM AC CELEBRA DIA DI HENDE MUHE CU 
UN BUNITA EXPOSICION NA MFA FARADERA 


Dia 8 di maart, Prome Minister Evelyn Wever-Croes, Minister 
Endy Croes, acompaña pa su kerida esposa Dilailah Croes 
y Parlamentario Shailiny Tromp-Lee y Setty Christiaans 
- Yarzagaray a atende un evento specialmente pa Dia di 
Hende Muhe na MFA Paradera. Centro di Desaroyo di Hende 
Muhe (CEDEHM) a organisa un programa, unda cu a trata e 
tema “Embrace Equilty”. Durante e evento aki dedica na nos 
hende muhe, Prome Minister Evelyn Wever-Croes a duna un 
discurso y a splica con pa duna un persona den su situacion 
personal tur locual cu e tin mester pa e tin participacion igual 
den comunidad. 


E meta principal di CEDEHM ta pa duna un caracter structural 
y duradero na varios actividad pa desaroya e mehoracion 
den posicion di hende muhe, creando igualdad den diferente 
genero. Banda di esaki CEDEHM tin como tarea pa conseha 
gobierno encuanto tur topico cu ta afecta e posicion di hende 
muhe den comunidad di Aruba. Un bunita programa hinca den 
otro cu diferente presentacion, entre otro, exposicion di cuadra 
di diferente hende muhe, declamacion di poesia, desfile di 
bril di Aruba Vision Center (AVC), presentacion di canto di 
Sr. Chencho Kelly y Sr. Nelson Thiel, desfile di paña di Melz 
Fashion y presentacion di baile di Kozlov Dance Academy. 
Minister Endy Croes ta felicita CEDEHM pa e tremendo 
programa cu nan a organisa pa Dia di Hende Muhe. 

MINISTER ENDY CROES A REUNI CU VICE 
PRESIDENTE DI FLORIDA INTERNATIONAL 
UNIVERSITY (FIU), SR. PABLO ORTIZ 


Diamars mainta, Minister Endy Croes hunto cu Minister 
Plenipotenciario na Washington, Sra. Joselin Croes y Consul 
General di Reino na Miami, Sra. Ruth Emmerink a reuni cu 
Vice Presidente di Florida International University (FIU), Sr. 
Pablo Ortiz. Un encuentro positivo, unda cu Minister di Endy 
Croes a trata cuatro topico sumamente interesante. 


E posibilidad pa nos atletanan por haya beca (scholarship) 
pa bay FIU. 2. Tambe a dialoga riba e posibilidad pa cinco 
studiante di Aruba por haya un LACC Scholarship, un Latin 
America 8 Caribbean Scholarship unda cu por brinda e 
studiantenan un miho prijs pa nan por continua cu nan estudio 
na FIU. A dialoga riba un partnership riba nivel di research cu 
Universidad di Aruba den Sustainable Development y STEM. 
Por ultimo, a dialoga riba e posibilidad pa habri un campus 
y/of un Global Partnership Office na Aruba. Cuater topico 
sumamente interesante cu nos a combersa y e intencion ta pa 
den e siman aki comparti documentonan cu otro pa nos por 
cuminsa traha riba e MOU entre Aruba y FIU. 


Despues di e reunion, e Mandatario di Enseñansa a haya un 
tour die Campus di FIU. Minister Endy Croes a keda impresiona 
cu e facilidad y a palabra cu lo sigui tene combersacionnan 
pa yega na un acuerdo. Concluyendo, Minister Endy Croes 
a enfatisa “nos ta habriendo porta y creando oportunidadnan 
nobo pa nos studiantenan'. 


AM A MAMMA MAMMA 

Dia Mundial di Awa 2023: 
DIA 22 MAART TA CELEBRA Y OBSERVA E DIA 
AKI CU E TEMA “ACELERANDO CAMBIO” 


E dia Mundial di Awa 2023 ta enfoca 
riba aceleracion di cambio pa resolve e 
crisis di awa y sanidad na nivel global 
sin laga ningun hende atras. Na 2015, 
mundialmente a compromete na e 17 
metanan mundial pa desaroyo sostenibel 
cu nan ta yama na Ingles “SDGs, 
Sustainable Development Goals,” cu ta 
parti di e Agenda 2030 di Nacionnan Uni. 
E meta SDG 6 ta implica cu tur hende 
lo tin siguransa di acceso na awa cu lo 
ta maneha na un manera sostenibel y 
tambe acceso na sanidad pa aña 2030. 
E realidad di e ponencia di meta SDG 6 
ta cu tin un deficiencia den e ciclo di awa, 
cual ta complica y ta tranca e proceso 
di e avansenan pa mayoria di e retonan 
(global), manera salubridad, hamber na 
mundo, igualdad di genero den mercado 
laboral, educacion apropia pa industria, 
calamidad y paz. 


Aki na Aruba, e preocupacion ta encera 
ceramento di e ciclo di awa. Directie 
Natuur en Milieu (DNM) ta boga pa e 
uzo di awa ta mas consciente y pa haci 
esaki mas circular. Cu esaki DNM kiermen colecta mas awa 
di yobida of airco, uz'e mas biaha door di re-uza esaki (re-uza 
awa procesa). Por procesa awa di laundrynan pa uz'e den por 
ehempel agricultura. E esfuersonan di parti DNM a cuminsa na 
2018 pa yega na maneho sostenibel di awa di e laundrynan, 
pero esaki a conoce retonan y no a continua. Procesamento 
di awa sushi cu ta wordo deposita na RWZI (te cu maart 
2023 DOW y pronto na Utilities NV), ta percura pa e awa di 
riool no bay lama sin mas pero ta trate prome pa tin menos 
nutrientenan den e awa procesa na final. Y cu menos nutriente 
ta bay lama of den naturalesa. Esaki ta pa duna di conoce cu 
no ta globalmente so nos ta off-track pero localmente tambe. 
Awor ta importante pa haci cambio y tuma accion pa haci un 
diferencia pa por yega na e solucion y meta desea. 


Nos tin e oportunidad y hunto nos por logra esaki. 
Conhuntamenete cu nos famia, na scolnan, na trabou, den 

nos comunidad nos por adapta nos custumbernan v haci e 
cambionan necesario cu ta contribui na e maneho di e recurso 
awa den nos bida diario. 


E ta dificil tin ora pa visualisa e crisis cu tin di awa y sanidad na 
mundo ora cu ta enfoca riba cifranan y estadisticanan y esaki 
por sinti leu di cas. Esaki ta crea un sensacion menos personal 
y no ta motiva hende pa tuma accion. 


E aña aki riba dianan 22 pa 24 di maart 2023 tin e UN-Water 
Conference cu ta patrocina pa gobiernonan di Reino Hulandes 
y di Republica Tajikistan. Nos Minister President y Minister di 
Naturalesa lo ta presente y ta participa na e conferencia global 
importante aki. Na e ocasion di e conferencia aki lo lansa e 
promesanan pa forma e Water Action Agenda 2030 esaki ta un 
di e eventonan di un magnitud unico den 50 aña. E dia mundial 
di awa 2023 ta un oportunidad clave di e generacion aki pa 
haci union y acelera e progreso. 

Continuacion DIA MUNDIAL DI AWA 2023.... 


Kico nos por haci pa ta mas envolvi cu e tema di awa y 
sanidad e dia mundial di awa 2023: 

° Ban siña mas. Tin hopi storia inspirativo rond mundo. 
Lesa di e storia di e blenchi cu no a rindi pa paga un candela 
feroz, esaki tawata e inspiracion pa e diseñonan pa cu e 
tema di e dia mundial di awa 2023. Check e pagina www. 
worldwaterday.org. 

. Sigui e conferencia cu e temanan cu lo bay trata na 
e UN-Water Conference via www.sdgs.un.org/conference / 
water2030. 


. Lesa e UN Water Development Report www.unwater. 
org/publications. 
. Siña mas di SDG 6 via e publicacionnan di organisacion 


WHO y UNICEF riba temanan di awa potabel, sanidad y 
higiena. 

e Comparti. Comparti Bo pensamentonan y 
combersacionnan cu otro hende ta yuda eleva consciencia pa 
cu e tema. Uza e social media postings cu #worldwaterday 
#dnmaruba. 

. Crea y comparti bo lista di accionnan di kico bo ta bay 
haci pa yuda resolve e crisis di awa. Por uza e global goal 
tool pa crea bo mesun diseño pa social media cu un potret y 
mensahe. E ta obtenibel aki: www.worldwaterday.org/share. 

. Accion. Haci un compromiso pa yuda resolve crisis di 
awa y sanidad www.unwater.org/bethechange. 

. Traduci e lista di accion cu bo ta tuma na bo idioma 
Papiamento, asina mas hende por uni y actua. 

° Pensa kico awa ta nifica pa bo. Sea creativo y inspira un 
cantica, creacion di arte, un poema of | 

actuacion. 
. Presenta esaki por ehempel | 
den un charla organisa riba e dia aki È 
na scol, organisacion of bario. = 
» Si bo ta un educador, enfoca un i = 
les riba e tematica di awa y sanidad. B 
Con e actividad aki por trece cambio < 
den e patronchi di consumo di awa ¡ 
pa otronan. : 
° Por organisa un beach clean- 
up of haci un area limpi unda tin 
pasada di awa- un dam of saliña. 
Algun not-so-much-Fun facts cu ta 
impactante pa realisa ta: 

- 1.4 miyon di hende ta muri B 
anualmente pa motibo di malesanan | 
relata na scarcedad di awa, sanidad Fe 
y tiki higiena (WHO 2022). i 
- 1 den 4 hende na mundo no paa 
tin acceso na awa pa bebe cu ta ES 2 


considera safe. E palabra safe ta referi na awa limpi y purifica 
y por bebe esaki sin cu e ta contamina. 

- 44% di e awa sushi cu ta bin di cada cas (household 
waste water), no ta procesa of purifica y esaki ta bay den 
naturalesa sin elimina e contenido dañino. 


Tur afia e unidad di UN-Water di Nacionnan Uni ta coordina e 
observacion di e dia mundial aki, un of mas di e miembronan 
di UN-Water ta coordina y publica anualmente e UN World 
Water Development Report, conhuntamente cu UNESCO den 
nomber di UN-Water. E produccion ta coordina pa UNESCO 
World Water Assesment Programme (WWAP). 


AkinaAruba, DNMta haci esfuerso pa traduci y publica relatonan 
na Papiamento cu ta sostene e desaroyo riba temanan cu UN- 
Water ta publica. E meta ta keda pa conscientisa comunidad 
di e importancia di maneho sostenibel di awa y sanidad. DNM 
tambe ta aporta cu consehonan na otro departamento cu ta 
maneha RWZI (DOW/Utilities NV) pa cu maneho di por ehempel 
procesamento di awa sushi. DNM ta desea pa comunidad di 
Aruba aporta na un maneho circular pa vuda cera e ciclo di 
awa. Sea consciente no solamente di e uzo of conexion cu 
sistema di riool, pero tambe den diseño di tankinan septico cu 
ta conecta pa e desperdicio di awa di wc, baño, labamano of di 
cushina. Controla cranchinan y wc-nan pa no tin drispidimento 
innecesario di awa limpi. Ban sigui colecta awa pa reuza y 
muha matanan cu ta duna aun mas na nos bienestar. Feliz dia 


mundial di Awa 2023. 

Desaroyo y progreso di un pais ta mas 
sostinibel, fuerte y lihe ora cu cada 
ciudadano di e pais uni den esfuersonan 
y contribui cu positivismo na e vision 
pa logra cosnan grandi pa futuro. 


2023 


ANA DI UNION Y POSITIVISMO! 


